Վահրամ Կաժոյան

**Վահրամ Ռոբերտի Կաժոյան** (), հայ դիվանագետ։ Ունի արտակարգ և լիազոր դեսպանի դիվանագիտական աստիճան։ Վիետնամի Սոցիալիստական Հանրապետությունում Հայաստանի Հանրապետության արտակարգ և լիազոր դեսպան (2019)։

## Կենսագրություն
Վահրամ Կաժոյանը ծնվել է 1963 թվականի մայիսի 30-ին, Երևանում։ 1981-1986 թվականներին սովորել է Երևանի պետական համալսարանի բանասիրական ֆակուլտետի ռոմանա-գերմանական բաժնում, 1992 թվականին՝ Մեծ Բրիտանիայի Լիդսի համալսարանի միջազգային հետազոտությունների ինստիտուտում։

1986-1991 թվականներին եղել է Արտասահմանյան զբոսաշրջության պետական կոմիտեի թարգմանիչ, 1989 թվականի օգոստոս ամսից՝ պայմանագրային հիմունքներով աշխատակցել է ՀԽՍՀ ԱԳՆ-ի հետ։ 1992 թվականի մարտի 2-ին անցել է աշխատանքի ՀՀ արտաքին գործերի նախարարության արարողակարգի վարչությունում, որպես երրորդ քարտուղար, 1992 թվականին եղել է ՀՀ ԱԳՆ ԱՄՆ և Կանադայի վարչության երրորդ քարտուղար, 1993 թվականին՝ ՀՀ ԱԳՆ ԱՄՆ և Կանադայի վարչության երկրորդ քարտուղար, 1994 թվականին՝ ՄԱԿ-ում (Նյու Յորք) ՀՀ մշտական ներկայացուցչության երկրորդ քարտուղար, 1996 թվականին՝ ՄԱԿ-ում (Նյու Յորք) ՀՀ մշտական ներկայացուցչության առաջին քարտուղար, 1997 թվականին՝ ՀՀ ԱԳՆ Միջազգային կազմակերպությունների վարչության ՄԱԿ-ի բաժնի վարիչ, 1998-2001 թվականներին՝ ԱԳՆ Միջազգային կազմակերպությունների վարչության պետ, 2001-2009 թվականներին եղել է Հունաստանում ՀՀ դեսպան, 2007-2009 թվականներին՝ Հունաստանում դիվանագիտական կորպուսի դուայեն, 2002-2009 թվականներին՝ Կիպրոսի Հանրապետությունում ՀՀ դեսպան, 2003-2009 թվականներին՝ Սլովենիայում, Ալբանիայում, Խորվաթիայում, Սերբիայում և Չեռնոգորիայում ՀՀ արտակարգ և լիազոր դեսպան, 2010-2019 թվականներին՝ ՀՀ ԱԳՆ Միջազգային կազմակերպությունների վարչության պետ, միաժամանակ՝ Հայաստանի Հանրապետության՝ ՅՈՒՆԵՍԿՕ-ի Ազգային հանձնաժողովի գլխավոր քարտուղար։ Նույն ժամանակահատվածում եղել է թրաֆիքինգի դեմ պայքարի ՀՀ միջգերատեսչական աշխատանքային խմբի ղեկավար և մարդկանց թրաֆիքինգի դեմ պայքարի հարցերով ԵԱՀԿ և ԵԽ հայաստանյան համակարգող։ 2012 թվականից ի վեր՝ ՀՀ Փոստային վճարման պետական նշանների հարցերով խորհրդի անդամ։ 2019 թվականի մայիսի 24-ին ՀՀ նախագահի հրամանագրով նշանակվել է Վիետնամի Սոցիալիստական Հանրապետությունում Հայաստանի Հանրապետության արտակարգ և լիազոր դեսպան։ 2020 թվականի հունվարի 10-ին Վահրամ Կաժոյանը, համատեղության կարգով, նշանակվել է Կամբոջայի Թագավորությունում Հայաստանի Հանրապետության արտակարգ և լիազոր դեսպան (նստավայրը՝ Հանոյ)։ 2020 թվականի փետրվարի 21-ին, համատեղության կարգով, նշանակվել է Լաոսի Ժողովրդական Ժողովրդավարական Հանրապետությունում Հայաստանի Հանրապետության արտակարգ և լիազոր դեսպան (նստավայրը՝ Հանոյ)։ 2020 թվականի հուլիսի 16-ին, համատեղության կարգով, նշանակվել է Ֆիլիպինների Հանրապետությունում Հայաստանի Հանրապետության արտակարգ և լիազոր դեսպան (նստավայրը՝ Հանոյ)։

2022 թվականի փետրվարի 21-ի ՀՀ ԱԳ նախարար Արարատ Միրզոյանի հրամանով Վահրամ Կաժոյանը նշանակվել է Միավորված Ազգերի Կազմակերպության Ասիա-խաղաղօվկիանոսյան տարածաշրջանի տնտեսական և սոցիալական հանձնաժողովում Հայաստանի Հանրապետության մշտական ներկայացուցիչ (https://www.unescap.org/):

## Պարգևներ
* Փյունիկի ուխտի մեծ խաչի շքանշանակիր ասպետ (Հունաստան), 2009
* ՀՄԸՄ Ոսկե խաչ շքանշան (Հունաստան), 2009 
* Ալբերտ Շվայցերի հիմնադրամի պատվո խաչի մեդալ (Ավստրիա), 2008

## Ընտանիք
Ամուսնացած է, ունի դուստր և երկու որդի։

## Նշումներ

## Ծանոթագրություններ

Կատեգորիա:Հայ դիվանագետներ
Կատեգորիա:ԵՊՀ շրջանավարտներ
Կատեգորիա:Լիդսի համալսարանի շրջանավարտներ
Կատեգորիա:Հայաստանի արտակարգ և լիազոր դեսպաններ